எவ்வளவு ஈடுபாட்டுடன் முயன்றும் இளையராஜாவால் ராஜப்பையர் ஆக முடியவில்லை என்று திருவாய் மலர்ந்து இளையராஜாவையும் , இளையராஜாவின் ரசிகர்களையும் அவமதித்த ஞாநியின் கட்டுரையை வெளியிட்டதற்காக மன்னிப்புக் கேட்டுக் கொள்கிறோம். சாதி மத பேதமில்லாமல் இளையராஜாவின் இசையில் லயிக்கும் ரசிகர்களிடம் மன்னிப்புக் கேட்டுக் கொள்கிறோம். இசை பற்றியோ, சமூகவியல் பற்றியோ எதுவும் தெரியாத, பார்ப்பனீயம் என்று எல்லார் மேலும் சகட்டுமேனிக்கு ஈயம்பூசும் பேனாவை மட்டும் கைக்கொண்டு ஞாநி எழுதிய இந்த அவதூறிற்காக இளையராஜாவிடம் மன்னிப்புக் கேட்டுக் கொள்கிறோம். ஞாநியும் மன்னிப்புக் கேட்பார் என்று நம்புகிறோம். ஒரு வேளை இளையராஜா, தான் ராஜப்பையைர் ஆகவேண்டும் என்று விருப்பம் தெரிவித்து தனிப்பட்ட முறையில் ஞாநிக்கு கடிதம் அனுப்பி, முப்புரிநூல் அணிவித்து வைக்கும்படி கேட்டிருந்தால் அந்த உண்மையை ஆதாரத்துடன் ஞாநி திண்ணை வாசகர்கள் முன்பு வைக்கத் தயங்க மாட்டார் என்று நம்புகிறோம்.